Talba fin-niket Talba. Ta' David. Agħtini widen, Mulej, u weġibni, għaliex jiena msejken u fqajjar. Ħarisli ħajti, għax jiena twajjeb, salva l-qaddej tiegħek, għax fik jittama. Int Alla tiegħi, ħenn għalija, Sidi, għax lilek ngħajjat il-ħin kollu. Ferraħ ruħ il-qaddej tiegħek, għax lejk, Sidi, jien nerfa' ruħi. Għax int, Sidi, twajjeb u taħfer, kollok tjieba għal kull min isejjaħlek. Agħti widen, Mulej, għat-talba tiegħi, isma' l-leħen tal-ilfiq tiegħi. F'jum in-niket tiegħi nsejjaħlek, għax inti żgur tweġibni. Ħadd mhu bħalek fost l-allat , Mulej, u xejn bħall-għemil tiegħek. Il-ġnus kollha, li għamilt, jiġu jinxteħtu quddiemek, u jsebbħu ismek, Sidi. Għax kbir int, u għemejjel tal-għaġeb tagħmel; int waħdek Alla! Urini, Mulej, triqatek, biex nimxi fis-sewwa tiegħek; agħtini qalb waħda, biex ikolli l-biża' ta' ismek. B'qalbi kollha niżżik ħajr, Mulej Alla tiegħi, u nsebbaħ ismek għal dejjem. Għax kbira hi t-tjieba tiegħek miegħi, int ħlistni minn qiegħ l-imwiet. O Alla, nies kburin qamu għalija, ġemgħa nies qawwija jonsbuli ħajti; huma nies li ma jagħtux kasek. Int, Alla Sidi, ħanin u twajjeb, iddum biex tagħdab, kollok tjieba u fedeltà. Ħares lejja u ħenn għalija, agħti qawwa lill-qaddej tiegħek, salva l-iben tal-qaddejja tiegħek. Urini sinjal ta' tjubitek, ħa jaraw u jitħawdu l-għedewwa tiegħi; għax int, Mulej, tgħinni u tfarraġni.